ΚΑΝΟΝΙΣΜΟΣ (ΕΚ) αριθ. 1643/1999 ΤΗΣ ΕΠΙΤΡΟΠΗΣ

της 27ης Ιουλίου 1999

για την τροποποίηση του κανονισμού (ΕΚ) αριθ. 2508/97 όσον αφορά τις λεπτομέρειες εφαρμογής, στον τομέα του γάλακτος και των γαλακτοκομικών προϊόντων, του καθεστώτος που προβλέπεται στην ευρωπαϊκή συμφωνία μεταξύ της Κοινότητας και της Σλοβενίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1509/1999 του Συμβουλίου, της 12ης Ιουλίου 1999, όσον αφορά ορισμένες λεπτομέρειες εφαρμογής της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών, ενεργώντας στα πλαίσια της Ευρωπαϊκής Ένωσης, αφενός και της Δημοκρατίας της Σλοβενίας αφετέρου(1), και ιδίως το άρθρο 1,

Εκτιμώντας:

(1) ότι ο κανονισμός (ΕΚ) αριθ. 2508/97 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 1311/1999(3), θεσπίζει, ιδίως, τις λεπτομέρειες εφαρμογής, στον τομέα του γάλακτος και των γαλακτοκομικών προϊόντων, των καθεστώτων που προβλέπονται στις ευρωπαϊκές συμφωνίες μεταξύ της Κοινότητας και ορισμένων χωρών της Κεντρικής και Ανατολικής Ευρώπης, συμπεριλαμβανομένης της Σλοβενίας· ότι ο κανονισμός πρέπει να προσαρμοσθεί αναλόγως·

(2) ότι το καθεστώς των ετήσιων δασμολογικών ποσοτώσεων που προβλέπεται στην ανωτέρω συμφωνία αποτελεί αντικείμενο διαχείρισης σε εξαμηνιαία βάση· ότι η κατάθεση των αιτήσεων πιστοποιητικών για το δεύτερο εξάμηνο του 1999 πραγματοποιείται υπό κανονικές συνθήκες κατά τη διάρκεια των δέκα πρώτων ημερών του Ιουλίου· ότι, λόγω της ημερομηνίας έκδοσης του κανονισμού (ΕΚ) αριθ. 1569/1999 πρέπει να παραταθεί περίοδος κατάθεσης των αιτήσεων πιστοποιητικών· ότι, για να εξασφαλισθεί η συνέχεια του καθεστώτος, είναι, ως εκ τούτου, επιβεβλημένο ο παρών κανονισμός να τεθεί αμέσως σε ισχύ και να εφαρμοσθεί από την 1η Ιουλίου 1999·

(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2508/97 τροποποιείται ως εξής:

1. Ο τίτλος του κανονισμού αντικαθίσταται από τον ακόλουθο τίτλο: "Κανονισμός (ΕΚ) αριθ. 2508/97 της Επιτροπής, της 15ης Δεκεμβρίου 1997, για τη θέσπιση των λεπτομερειών εφαρμογής, στον τομέα του γάλακτος και των γαλακτοκομικών προϊόντων, των καθεστώτων που προβλέπονται στις ευρωπαϊκές συμφωνίες μεταξύ της Κοινότητας και της Δημοκρατίας της Ουγγαρίας, της Δημοκρατίας της Πολωνίας, της Τσεχικής Δημοκρατίας, της Δημοκρατίας της Σλοβακίας, της Βουλγαρίας, της Ρουμανίας και της Σλοβενίας και του καθεστώτος που προβλέπεται στις συμφωνίες για την απελευθέρωση των συναλλαγών μεταξύ της Κοινότητας και των Βαλτικών Χωρών."

2. Το άρθρο 1 παράγραφος 1 στοιχείο γ) αντικαθίσταται από το ακόλουθο κείμενο: "γ) το καθεστώς που προβλέπεται στο άρθρο 21 παράγραφος 2 της συμφωνίας μεταξύ της Ευρωπαϊκής Κοινότητας και της Σλοβενίας."

3. Στο άρθρο 4 παράγραφος 1 προστίθεται το ακόλουθο εδάφιο: "Εντούτοις, οι αιτήσεις για χορήγηση πιστοποιητικών εισαγωγής προϊόντων καταγωγής Σλοβενίας που προβλέπονται στο παράρτημα Ι μέρος Ι για το δεύτερο εξάμηνο του 1999 δύνανται να κατατεθούν μέχρι τις 30 Ιουλίου 1999."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 187 της 20.7.1999, σ. 1.

(2) ΕΕ L 345 της 16.12.1997, σ. 31.

(3) ΕΕ L 156 της 23.6.1999, σ. 16.